A Tanács 2617/93/EK rendelete

(1993. szeptember 21.)

a tojásra vonatkozó egyes forgalmazási előírásokról szóló 1907/90/EGK rendelet módosításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre,

tekintettel a tojás piacának közös szervezéséről szóló, 1975. október 29-i 2771/75/EGK tanácsi rendeletre [1] és különösen annak 2. cikke (2) bekezdésére,

tekintettel a Bizottság javaslatára,

mivel az 1907/90/EGK rendelet [2] a tojásra vonatkozó egyes forgalmazási előírásokat állapít meg;

mivel a gyártók által a csomagolóközpontok, egyes piacok és élelmiszeripari vállalkozások részére történő közvetlen szállításokra vonatkozó rendelkezéseket a nem élelmiszeripari iparágaknak történő ilyen szállítások esetén is alkalmazni kell;

mivel a leminősített tojások szállítását a tojástermékek előállítását és forgalomba hozatalát érintő higiéniai és egészségügyi problémákról szóló, 1989. június 20-i 89/437/EGK tanácsi irányelv [3] előírásainak megfelelően jóváhagyott élelmiszeripari vállalkozásokra kell korlátozni annak érdekében, hogy biztosítani lehessen e tojások megfelelő kezelését;

mivel egyértelművé kell tenni, hogy a tojás csomagolásán feltüntetett hirdetési célokat szolgáló szabadon választható jelzések tartalmazhatnak jeleket, valamint tojásra és egyéb cikkre utalhatnak;

mivel a tapasztalat megmutatta, hogy az A. osztályba sorolt tojásokon és az azokat tartalmazó csomagokon úgy kell módosítani az időpontok feltüntetésére vonatkozó rendelkezéseket, hogy az egyéb élelmiszerekhez hasonlóan a minőségmegőrzési határidő feltüntetése kötelező legyen a végső fogyasztó részére értékesítendő élelmiszerek címkézésére, kiszerelésére és reklámozására vonatkozó tagállami jogszabályok közelítéséről szóló, 1978. december 18-i 79/112/EGK tanácsi irányelvnek [4] megfelelően; mivel az ellenőrzés megkönnyítése érdekében az importált A. osztályba sorolt tojások csomagolásán is fel kell tüntetni a csomagolás időpontját,

ELFOGADTA EZT A RENDELETET:

1. cikk

Az 1907/90/EGK rendelet a következőképpen módosul:

1. A 2. cikk (2) bekezdésének a) és b) pontja a következő szöveggel egészül ki:

"és a nem élelmiszeripari iparágak részére."

2. A 4. cikk (1) bekezdésének a) pontja helyébe a következő szöveg lép:

"a) tojásokat senki másnak, csak a begyűjtőknek, csomagolóközpontoknak, a 2. cikk (2) bekezdésének a) pontja értelmében meghatározott piacoknak, a 89/437/EGK irányelv szerint jóváhagyott élelmiszeripari vállalkozásoknak és a nem élelmiszeripari iparágaknak."

3. A 6. cikk (1) bekezdésében és a 8. cikk (2) bekezdésében az "élelmiszeripar" kifejezés helyébe a "89/437/EGK irányelv szerint jóváhagyott élelmiszeripari vállalkozások" kifejezés lép.

4. A 7. cikk a) pontja helyébe a következő szöveg lép:

"a) a minőségmegőrzési határidő ("minőségmegőrzési határidő")."

5. A 10. cikk (1) bekezdésének a) pontja helyébe a következő szöveg lép:

"a) a vállalkozás neve vagy cégneve, amely csomagolta vagy csomagoltatta a tojásokat; a név, a cégnév vagy a vállalkozás által használt védjegy — amely lehet több vállalkozás által közösen használt védjegy is — csak akkor tüntethető fel, ha az nem tartalmaz ezzel a rendelettel ellentétes kijelentést vagy jelet a tojások minőségével vagy frissességével, a termelésükhöz használt baromfitartási típussal vagy a tojások eredetével kapcsolatban;"

6. A 10. cikk (1) bekezdésének e) pontja helyébe a következő szöveg lép:

"e) a minőség megőrzési idő ("minőség megőrzési határidő"), a megfelelő tárolási ajánlatok az A. osztályba sorolt tojások esetén és a csomagolás időpontja az egyéb osztályokba sorolt tojások esetén."

7. A 10. cikk (2) bekezdésének e) pontja helyébe a következő szöveg lép:

"e) tojások vagy egyéb cikkek eladását elősegítő szövegek vagy jelek, feltéve, hogy azok tartalma és megjelenítési módja nem téveszti meg a vásárlókat."

8. A 13. cikk (2) bekezdésének helyébe a következő szöveg lép:

"(2) Tojások ömlesztett árusítása esetén fel kell tüntetni a tojások osztályozását végző csomagolóközpont azonosítószámát, illetve import esetén azt a harmadik országot, ahonnan a tojás származik, valamint a minőségmegőrzési határidőt és az ajánlott tárolási körülményeket."

9. A 15. cikk b) pontjának ee) alpontja helyébe a következő szöveg lép:

"ee) a csomagolás időpontját és a minőségmegőrzési határidőt, továbbá az A. osztályba sorolt tojások esetén az ajánlott tárolási körülményeket és az egyéb osztályokba sorolt tojások esetén a csomagolás időpontját."

2. cikk

A Bizottság a 2771/75/EGK rendelet 17. cikkében megállapított eljárásnak megfelelően meghatározza az e rendelet végrehajtásához szükséges átmeneti intézkedéseket, különösen azokat, amelyek a már meglevő csomagolóanyag felhasználására vonatkoznak.

3. cikk

Ez a rendelet 1993. december 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1993. szeptember 21-én.

a Tanács részéről

az elnök

A. Bourgeois

[1] HL L 282., 1975.11.1., 49. o. A legutóbb az 1574/93/EGK rendelettel (HL L 152., 1993.6.24., 1. o.) módosított rendelet.

[2] HL L 173., 1990.7.6., 5. o.

[3] HL L 212., 1989.7.22., 87. o. A legutóbb a 91/684/EGK irányelvvel (HL L 376., 1991.12.31., 38. o.) módosított irányelv.

[4] HL L 33., 1979.2.8., 1. o. A legutóbb a 91/72/EGK irányelvvel (HL L 42., 1991.2.15., 27. o.) módosított irányelv.

--------------------------------------------------